PATVIRTINTA

Skuodo rajono savivaldybės tarybos

2022 m. balandžio 13 d. sprendimu Nr. T10-75/T9-

**SKUODO RAJONO SAVIVALDYBĖS PRIEŠGAISRINĖS TARNYBOS**

**2021 METŲ VEIKLOS ATASKAITA**

**VADOVO ŽODIS**

Lietuvos Respublikos 2021 metų valstybės biudžeto specialiųjų tikslinių dotacijų piniginės lėšos įsisavintos, 2021 metais užgesintų gaisrų rodiklis įvykdytas, veiklos planas įgyvendintas. Buvo teikiama informacija, reikalinga gaisrų prevencijos priemonėms įgyvendinti, ir parama, vykdant švietimą priešgaisrinės saugos srityje. 2021 m. tęsiantis COVID-19 pandemijai, atnaujinome suplanuotas prevencines veiklos priemones. 2021 metais Skuodo rajone gaisrų metu žuvo 1 gyventojas, nuskendusių žmonių nebuvo, kas labai džiugina.

**I SKYRIUS**

**STRATEGINIO VEIKLOS PLANO ĮGYVENDINIMAS**

Vadovaujantis Lietuvos Respublikos Vyriausybės 2013 m. balandžio 17 d. nutarimu Nr. 354 patvirtinto priedo „Minimalūs budinčios pamainos sudėties reikalavimai“ Priešgaisrinės saugos užtikrinimo standarto reikalavimais, Skuodo rajono savivaldybės priešgaisrinėje tarnyboje turi būti užkomplektuoti 29 etatai. Šiose 29 pareigybėse dirbančių darbuotojų darbo užmokesčiui 2021 metams reikėjo 392 101,17 Eur. Buvo skirta asignavimų Skuodo rajono savivaldybės priešgaisrinei tarnybai 2021 metams 382 600,00 Eur. Kad būtų vykdomi minėti minimalūs reikalavimai, lėšų trūkumas vien darbo užmokesčiui buvo 9 501,17 Eur. Tai verčia Priešgaisrinėje tarnyboje dirbančius ugniagesius dirbti nepilnomis pamainomis, nes užkomplektuojami tik 27 etatai ir nemokami viršvalandžiai. Dėl to nuolat rizikuojama tiek darbuotojų saugumu, tiek galimybe tinkamai vykdyti pavestas funkcijas gelbstint žmonių gyvybes, sveikatą ir turtą.

Be to, siekiant tinkamai organizuoti Priešgaisrinės tarnybos veiklą, yra būtinos lėšos kitoms išlaidoms – transportas, apranga, informacinės technologijos, kvalifikacijos kėlimas, medikamentai ir medicinos priemonės, materialinio turto remontas, darbdavių socialinės paramos pinigai, komandiruotės, komunalinės paslaugos, ryšių paslaugos, kitos prekės ir paslaugos.

Atsižvelgiant į nurodytas aplinkybes, lėšų trūkumas Skuodo rajono savivaldybės priešgaisrinei tarnybai 2021 metams buvo 41 601,17 Eur.

Taip pat nuolat susiduriama su problema, kai Priešgaisrinei tarnybai reikia įsigyti ilgalaikį materialųjį turtą. Vadovaujantis LR Vyriausybės 2009 m. birželio 10 d. nutarimu Nr. 564 ,,Dėl minimalios ilgalaikio materialinio turto vertės nustatymo“ yra įteisinta nuostata: „Nustatyti viešojo sektoriaus subjektams minimalią ilgalaikio materialiojo turto vertę (įsigijimo (pasigaminimo) savikainą) – 500 (penki šimtai) eurų, išskyrus nekilnojamąjį turtą, kilnojamąsias kultūros vertybes, kitas vertybes, transporto priemones, šaunamuosius ginklus (išskyrus vienkartinio naudojimo), priskiriamus prie ilgalaikio materialiojo turto neatsižvelgiant į jų vertę (įsigijimo (pasigaminimo) savikainą)“. Laikantis šio reikalavimo nėra galimybės nupirkti sertifikuoto ugniagesio gelbėtojo apsauginio kostiumo, nes jis kainuoja 700 eurų, nekalbant apie naują šiuolaikišką gelbėjimo įrangą. Norint įsigyti ilgalaikį materialųjį turtą, kainuojantį virš 500 eurų, reikia kreiptis į Skuodo rajono savivaldybės tarybos narius dėl papildomo finansavimo. Įvertinant ribotas finansines galimybes tokie prašymai tenkinami tik išimties tvarka.

**II SKYRIUS**

**KONTEKSTO (APLINKOS) ANALIZĖ**

Skuodo savivaldybės priešgaisrinės tarnybos veiklai įtakos turi vienintelis veiksnys – tarnybos veiklos finansavimas. Pažymėtina, kad pandemijos metu kylančios problemos Skuodo savivaldybės priešgaisrinės tarnybos veiklai įtakos neturėjo.

Visi kiti – politiniai, teisiniai, socialiniai, ekonominiai, veiksniai Skuodo savivaldybės priešgaisrinės tarnybos veiklai įtakos neturi.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| **1 strateginis tikslas[[1]](#footnote-1) – užtikrinti aukštą teikiamų paslaugų kokybę ir prieinamumą** |
| **Tikslas[[2]](#footnote-2) – organizuoti ir užtikrinti sklandų Skuodo rajono savivaldybės įstaigų veiklos ir funkcijų įgyvendinimą** |
| ***1 lentelė.***Tikslą įgyvendinančios programos patvirtintų asignavimų panaudojimas   |  |  |  |  |  |  | | --- | --- | --- | --- | --- | --- | | Programos kodas | Programos pavadinimas | Asignavimų panaudojimas (tūkst. Eur) | | | | | Asignavimų planas | Patikslintas asignavimų planas\* | Panaudota  asignavimų | Panaudota asignavimų (proc.)\*\* | | 1 | 2 | 3 | 4 | 5 | 6 | | 5.3.1.1. | Skuodo rajono savivaldybės priešgaisrinės tarnybos veiklos užtikrinimas | 382600 | 432300 | 432300 | 100 proc. | | *Iš jų ES ir kita tarptautinė finansinė parama* | |  |  |  |  | |  |  |  |  |  |  |   \* Jeigu asignavimų plane, įskaitant patikslinimus ataskaitiniam laikotarpiui, asignavimai didėja ar mažėja daugiau nei 5 proc. lyginant su asignavimais, nurodytais asignavimų plane, to priežastys trumpai paaiškinamos po lentele. Paaiškinimai pateikiami dėl patikslintų asignavimų programos lygiu.  \*\* Jeigu asignavimų panaudojimo procento nuokrypiai viršija 10 proc., jie ir jų priežastys trumpai paaiškinami po lentele. |

Skuodo rajono savivaldybės taryba 2021 metais skyrė 1 450 eurų Ylakių ugniagesių komandai, šildymo katilui įsigyti, 250 eurų Mosėdžio ugniagesių komandos programinei įrangai įsigyti ir 48 000 eurų Barstyčių ugniagesių komandos gaisro gesinimo automobiliui įsigyti.

Skuodo rajono savivaldybės priešgaisrinė tarnyba yra savivaldybės biudžetinė įstaiga, gesinanti gaisrus, gelbstinti žmones ir turtą gaisro vietoje, atliekanti pirminius gelbėjimo darbus ekstremalių situacijų židiniuose, propaguojanti priešgaisrinės saugos taisykles rajono bendruomenėje. Tarnyba savo veikloje vadovaujasi Lietuvos Respublikos Konstitucija, įstatymais ir kitais Seimo priimtais teisės aktais, Respublikos Prezidento priimtais dekretais, Vyriausybės nutarimais, Priešgaisrinės apsaugos ir gelbėjimo departamento prie Vidaus reikalų ministerijos įsakymais ir nurodymais, reglamentuojančiais tarnybos veiklą, Savivaldybės tarybos sprendimais ir Administracijos direktoriaus įsakymais.

Tarnyba finansuojama iš valstybės biudžeto pagal patvirtintas sąmatas. Ji gali turėti pajamų už teikiamas paslaugas, kurių sudarymo ir vykdymo tvarką nustato Savivaldybės taryba, bei nebiudžetinių lėšų.

Tarnyba yra juridinis asmuo, turintis savo antspaudą su Tarnybos pavadinimu, atsiskaitomąją sąskaitą banke, firminius blankus ir atributiką. Tarnybos finansinės ir ūkinės veiklos kontrolę atlieka Savivaldybės administracijos Centralizuoto vidaus audito tarnyba. Tarnybos nuostatus tvirtina, keičia ir papildo Savivaldybės taryba.

Bendrasis pagalbos centras (112) nustato pajėgų iškvietimo, sutelkimo bei sąveikos tvarką likviduojant ekstremalias situacijas rajone.

Tarnybos steigėjas yra Skuodo rajono savivaldybės taryba.

Tarnybos buveinė – Vilniaus g. 13, LT-98112 Skuodas, tel. +370 682 14 835.

Tarnybą sudaro 3 ugniagesių komandos:

1. Barstyčių ugniagesių komanda;

2. Ylakių ugniagesių komanda;

3. Mosėdžio ugniagesių komanda.

Nuo 2016-05-01 tarnybai vadovauja Mindaugas Jazbutis.

**IV SKYRIUS**

**PAPILDOMA INFORMACIJA**

2021 m. atlaisvinus pandemijos COVID-19 suvaržymus, buvo atnaujinta akciją ,,Gyvenkime saugiai‘‘, jos metu aplankyti 356 gyvenamieji būstai:

Mosėdžio seniūnijoje – 162 gyvenamieji būstai.

Ylakių seniūnijoje – 114 gyvenamųjų būstų.

Barstyčių seniūnijoje – 80 gyvenamųjų būstų.

Prevencija vykdoma nuolat, analizuojama gaisrų situacija bei pagal galimybes įrengiami dūmų detektoriai.

Pastebėta, kad nemažai gaisrų kyla negyvenamuose, apleistuose pastatuose, kurių Skuodo rajone paskutiniais metais daugėja.

Skuodo rajono savivaldybės priešgaisrinės tarybos darbuotojai 2021 metais aplankė 78 negyvenamus apleistus pastatus:

Mosėdžio seniūnijoje – 9 pastatus.

Ylakių seniūnijoje – 29 pastatus.

Barstyčių seniūnijoje – 40 pastatų.

Kartu su Skuodo rajono savivaldybės administracijos civilinės saugos vyriausiąja specialiste Edita Jautakiene bei Skuodo PGT pareigūnais vykdėme reidus prie Skuodo rajono vandens telkinių, stebėjome bei konsultavome gyventojus, kaip tinkamai reikia elgtis prie vandens.

2021 metais Skuodo rajone buvo užregistruoti 73 gaisrai. Juose žuvo 1 žmogus, 4 žmonės traumuoti. Susumavus gaisrus, kilusius nuo 2017 metų pradžios iki 2021 metų pabaigos (žr. 1 lentelė), paaiškėjo, kad per šį laikotarpį gaisruose žuvo 7 žmonės ir 9 patyrė traumas. Išanalizavus jų kilimo priežastis (žr. 2 lentelė) nustatyta, kad po 1 žmogaus gyvybę nusinešė gaisrai, kilę dėl elektros įrenginių, prietaisų, elektros instaliacijos gedimo ir sprogimo, 2 žmonės žuvo gaisruose dėl pačių žmonių neatsargaus rūkymo, 3 gyvybes nusinešė gaisrai, kilę dėl kieto kuro krosnies eksploatavimo taisyklių pažeidimo. Susumavus visus 2017–2021 metų laikotarpio gaisrus, nustatyta, kad vieniems metams tenka 62,4 gaisrai, o žuvusiųjų gaisruose amžius vidurkis 58 metai.

2017–2021 metais gaisruose žuvusių žmonių gyvybes nusinešė gaisrai, kilę gyvenamuosiuose namuose.

1 lentelė. Gaisruose žuvusių ir traumuotų žmonių skaičius

| **Metai** | **2017** | **2018** | **2019** | **2020** | **2021** |
| --- | --- | --- | --- | --- | --- |
| **Žuvo žmonių** | 2 (1\*) | 1 | 0 | 3(2\*) | 1\* |
| **Traumuota** | 1 | 2 | 1 | 1 | 4 |

\* žuvusiųjų kraujyje nustatytas sunkiam girtumo laipsniui prilyginamas alkoholio kiekis.

2 lentelėje pateikti duomenys rodo, kad per 5 praėjusius metus daugiausia gaisrų kilo Skuodo miesto seniūnijoje. Praėjusiais metais gaisrų skaičius smarkiai nekito, tačiau daugiau kaip dvigubai padaugėjo gaisrų Skuodo miesto, Barstyčių ir Lenkimų seniūnijose. Išanalizavus 2017–2021 metais kilusių gaisrų vietas kiekvienoje seniūnijoje atskirai, pastebėta, kad atvirose teritorijose daugiausiai gaisrų kilo Skuodo, Ylakių, Mosėdžio ir Skuodo miesto seniūnijose. Atliekant reidus dėl sausos žolės ir ražienų deginimo, į šias teritorijas bus atkreiptas ypatingas dėmesys.

2 lentelė. Gaisrų skaičius Skuodo mieste ir kaimiškosiose seniūnijose 2017–2021 metais

|  |  |  |  |  |  |  |
| --- | --- | --- | --- | --- | --- | --- |
| **SENIŪNIJOS** | **2017 m.** | **2018 m.** | **2019 m.** | **2020 m.** | **2021 m.** | **Iš viso:** |
| Aleksandrijos | 7 | 0 | 5 | 5 | 7 | 24 |
| Barstyčių | 1 | 4 | 2 | 3 | 8 | 18 |
| Ylakių | 10 | 20 | 10 | 9 | **9** | **58** |
| Lenkimų | 5 | 2 | 4 | 3 | 8 | 22 |
| Mosėdžio | 8 | 8 | 10 | 10 | 11 | 47 |
| Notėnų | 1 | 3 | 2 | 4 | 3 | 13 |
| Skuodo | 16 | 5 | 19 | 8 | **9** | **57** |
| Šačių | 4 | 4 | 2 | 2 | 5 | 17 |
| Skuodo m. | **11** | 15 | 12 | 5 | **13** | **56** |
| **Iš viso:** | **63** | **61** | **66** | **49** | **73** | **312** |

3 lentelė. Skuodo miesto ir kaimiškųjų seniūnijų atvirose teritorijose kilusių gaisrų skaičius 2017–2021 metais

|  |  |  |  |  |  |  |
| --- | --- | --- | --- | --- | --- | --- |
| **SENIŪNIJOS** | **2017 m.** | **2018 m.** | **2019 m.** | **2020 m.** | **2021 m.** | **Iš viso:** |
| Aleksandrijos | 0 | 0 | 2 | 2 | 1 | 5 |
| Barstyčių | 0 | 1 | 0 | 0 | 0 | 1 |
| Ylakių | 5 | 3 | 2 | 1 | 1 | **12** |
| Lenkimų | 0 | 1 | 0 | 1 | 1 | 3 |
| Mosėdžio | 3 | 2 | 1 | 2 | 1 | **9** |
| Notėnų | 0 | 0 | 0 | 0 | 0 | 0 |
| Skuodo | 3 | 2 | 6 | 4 | **2** | **17** |
| Šačių | 1 | 0 | 0 | 1 | 1 | 3 |
| Skuodo m. | **7** | 2 | 2 | 2 | **2** | **15** |
| **Iš viso:** | **19** | **11** | **13** | **13** | **9** | **65** |

4 lentelė. 2021 metais Skuodo rajone kilusių gaisrų priežastys

|  |  |
| --- | --- |
| **Priežastis** | **Gaisrų skaičius** |
| Tyčinė žmonių veika | 3 |
| Neatsargus elgesys | **13** |
| Krosnių, židinių bei dūmtraukių įrengimo ir eksploatavimo taisyklių pažeidimai | 8 |
| Krosnių židinių bei dūmtraukių gedimai | 4 |
| Transporto priemonių elektros instaliacijos gedimai | 5 |
| Pašalinis ugnies šaltinis | 5 |
| Savaiminis medžiagų užsidegimas | **16** |
| Elektros įrenginių, prietaisų, elektros instaliacijos gedimai | **9** |
| Žolės, ražienų, augalininkystės atliekų deginimas | 1 |
| Žaibo iškrova | 2 |
| Kitos priežastys | 6 |

Analizuojant 2021 metų kilusių gaisrų priežastis, pastebima, kad daugiausiai gaisrų kilo dėl savaiminio medžiagų užsidegimo. Verta paminėti, kad kitus gaisrus, net 13, sukėlė neatsargus žmogaus elgesys, dažniausiai gyvenamuosiuose namuose. Lyginant 2017–2021 m. statistikos duomenis, priežastys, dėl kurių kilo daugiausiai gaisrų, išlieka savaiminis medžiagų užsidegimas ir pašalinis ugnies šaltinis. Pastebimai auga gaisrų, kylančių dėl elektros įrenginių, prietaisų, elektros instaliacijos gedimų ir neatsargus žmogaus elgesio su ugnimi.

2021 metais Skuodo rajono taryba skyrė lėšų įsigyti gaisrų gesinimo automobiliui. Pandemijos laikotarpiu paklausa gaisriniams automobiliams buvo didelė, o pasiūla minimali, buvo apriboti judėjimai tarp valstybių, todėl ženkliai apsunkino gaisrinių automobilių pargabenimą į Lietuvos Respublikos teritoriją. Nuoseklus 9 mėnesių darbas davė savo rezultatą, buvo nupirktas vakarietiškas, geros būklės gaisrų gesinimo automobilis „Mercedes Benz“. 2021 m. spalio mėnesį visiškai sukomplektuotas su nauja gesinimo įranga gaisrų gesinimo automobilis buvo perduotas Barstyčių ugniagesių komandai. Naujasis automobilis yra du kartus galingesnis, du kartus daugiau gabena vandens (4200 litrų) ir yra varomas visais keturiais ratais. Nusipirkus didelio pravažumo automobilį, susidūrėme su sunkumais dėl įvažiavimo į garažą: per žemi pakeliami garažo vartai. Visų Barstyčių UK darbuotojų dėka, per tris dienas buvo išardyti senieji vartai ir sumontuoti nauji pakeliami vartai. Noriu padėkoti Tarybos nariams, kad rūpinasi Skuodo rajono priešgaisrinės tarnybos materialinės bazės atnaujinimu bei Skuodo rajono gyventojų saugumu.

Viršininkas Mindaugas Jazbutis

1. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-1)
2. Viešojo sektoriaus subjekto Strateginiame veiklos plane numatyti tikslai. [↑](#footnote-ref-2)